Аҟәа имҩаԥгахоит аԥсуа сахьаҭыхҩы Руслан Чхамалиа хаҭалатәи ицәыргақәҵа
21:00 31.10.2023 (ирҿыцуп: 22:03 31.10.2023)
© Sputnik / Томас ТхайцукВыставочный зал
© Sputnik / Томас Тхайцук
Руслан Чхамалиа- Аҟәатәи асахьаҭыхратә ҵараиурҭеи Ҟәыбантәи аҳәынҭқарратә университет аграфика-сахьаркыратә факультети дроужьҭымҭоуп.
АҞӘА, жьҭаара 31 – Sputnik, Сариа Кәарацхьиаԥҳа. Аԥсуа сахьаҭыхҩы Руслан Чхамалиа хаҭалатәи ицәыргақәҵа аатуеит Ацәыргақәҵатә зал хадаҟны абҵара 1 азы. Иара аартызаауеит абҵара 10 рҟынӡа ҳәа Sputnik акорреспондент илзеиҭалҳәеит азал хада аиҳабы Ельвира Арсалиаԥҳа.
"Руслан Чхамалиа - аграфик, апортретҭыхҩы. Ҳара ҳҿы ас еиԥш ацәыргақәҵа шамаха имҩаԥысӡом. Ацәыргақәҵа зегьы - апортретқәа ргалереиа акәхоит. Ицәыргахоит 60 усумҭа инареиҳаны", - ҳәа лҳәеит Арсалиаԥҳа.
Апортретқәа рнаҩсгьы ицәыргахоит Баграт Шьынқәба ироман "Ацынҵәарах" иазку аусумҭақәагь.
"Аусумҭақәа рхыԥхьаӡараҿ иҟалоит ароман афырхацәа хадақәа рхаҿсахьақәа. Арҭ аусумҭақәа даара аинтерес рыҵоуп. Ари автор акыраамҭатәи иҭҵаарақәа ирлыҵшәоуп, убри аҟнытә дара аҭыԥ хада ааныркылоит", - ҳәа азгәалҭеит Ацәыргақәҵатә зал хада аиҳабы.
Ацәыргақәҵа анаартхалак мышқәак рнаҩс Ацәыргақәҵатә зал хадаҟны имҩаԥгахоит асахьаҭыхҩы иԥылара.
Руслан Чхамалиа - Аҟәатәи асахьаҭыхратә ҵараиурҭеи Ҟәыбантәи аҳәынҭқарратә университет аграфика-сахьаркыратә факультети дроужьҭымҭоуп. Иара дравторуп 20 инарзынаԥшуа аҿыханҵатә ҟазара аметодиказ аҭҵааратә усумҭақәа. Дрылахәхахьеит 70 инареиҳаны Аԥсны, Урыстәыла, Италиа, Ҭырқәтәыла ацәыргақәҵақәа.